El tribunal considera llibertat d'expressió la resta d'opinions del president que el partit ultradretà va denunciar ACN Barcelona.-El Tribunal Superior de Justícia de Catalunya (TSJC) veu indicis d'un delicte d'odi en un article de Quim Torra de l'any 2012 però no admet una querella de VOX al respecte perquè aquest delicte hauria prescrit, ja que han passat més de cinc anys des de la seva publicació. Es tracta de l'escrit que porta per títol 'La llengua i les bèsties', on Torra identifica amb bèsties les persones a qui "els repugna qualsevol expressió de catalanitat". El tribunal, en canvi, considera que la resta d'opinions del president que el partit ultradretà afegeix a la seva querella s'emparen en la llibertat d'expressió. Són escrits i piulades que va fer a les xarxes socials entre 2011 i 2013. El TSJC considera que "per desagradables o supremacistes" que es considerin les expressions de Torra, "es limiten a reflectir i justificar el conegut ideari" dels independentistes i a "insultar els que no comparteixen les seves idees". Segons apunta en el seu escrit, la Constitució "no prohibeix les ideologies, per molt extremistes o supremacistes que siguin". És per això que insisteix que, "per rebutjables que puguin considerar-se", aquestes expressions no serien constitutives de delicte "en venir emparades per la llibertat d'expressió".  No passa el mateix, diu el tribunal, amb l'article 'La llengua i les bèsties', però remarca que en ser publicat el 2012 i la querella presentada el 2018, el delicte que podria suposar si així ho establís una posterior investigació ha prescrit. Sí que aprofita per considerar que algunes paraules contingudes en aquest escrit són "innecessàries, insultants i ofensives".  D'altra banda, el TSJC tampoc accepta que el president Quim Torra pugui haver comès un delicte de conspiració per a la rebel·lió i un altre d'encobriment, ja que no consta en la querella cap evidència que Torra s'hagi posat d'acord amb algú altre per cometre el delicte de rebel·lió i de cap expressió es desprèn que pretengui alçar-se pública i violentament contra l'Estat. Cap actuació encaixa tampoc, continua, amb l'encobriment de les accions delictives que hauria comès Carles Puigdemont.

Summary: El TSJC veu indicis d'un delicte d'odi en un article de Torra però no admet una querella de VOX perquè hauria prescrit


Més de la meitat de les empreses creuen que les seves vendes són millors que fa un any ACN Barcelona.-El 58% de les petites i mitjanes empreses consideren que no han patit cap efecte com a conseqüència de l'increment del Salari Mínim Interprofessional, mentre que un 21% estima que ha suposat un increment dels seus costos, segons el Baròmetre de Pimec, elaborat al juny del 2019. L'estudi conclou que les empreses estan evolucionant a un bon ritme, segons la patronal, i que valoren més positivament la marxa de l'economia catalana que l'estatal, amb un índex del 2,85 sobre 5 i un 2,64, respectivament. A més a més, un 52,3% de les pimes opinen que les seves vendes són millors que les de fa un any. Els problemes més importants són els elevats costos laborals, la feblesa del mercat intern, els baixos preus de venda i la manca d’oferta de treballadors especialistes, assenyalats per un 39%, un 35%, un 34% i un 32% d’elles, respectivament. De cara al futur, les primes anticipen una moderació lleugera en el dinamisme de les economies de Catalunya i d'Espanya, amb uns valors de 2,78 sobre 5 en el primer cas i de 2,53 en el segon. Es tracta d'índex inferiors als actuals. D’altra banda, cal apuntar que durant els propers mesos les empreses no preveuen experimentar grans canvis en àmbits com les vendes, plantilla i inversions, entre d'altres. Un altre de les qüestions d'actualitat que recull el Baròmetre és les conseqüències de l'absentisme a les pimes, que alerten que els implica un augment dels costos, una sobrecàrrega dels treballadors i dificultats en la gestió de personal, en el 56%, el 54,8% i el 45,2%, respectivament.

Summary: El 58% de les pimes consideren que no han patit cap efecte per l'increment del SMI


El portaveu del PP al Congrés sosté que "l'objectiu del Diplocat és destruir la imatge d'Espanya, sembrar la hispanofòbia i trencar el nostre país" ACN Barcelona.-El portaveu del PP al Congrés, Rafael Hernando, ha defensat el discurs de l'ambaixador espanyol als EUA, Pedro Morenés, durant l'Smithsonian Folklife Festival perquè, segons ell, ha estat "en el seu lloc" perquè "ha defensat el seu lloc". En declaracions als mitjans des del Congrés aquest dijous, Hernando ha dit que espera que la persona que substitueixi Morenés "tingui les mateixes característiques i sigui capaç de defensar Espanya" i ha retret al ministre d'Afers Exteriors espanyol, Josep Borrell, que hagi "oblidat els seus discursos a Catalunya" en aquest sentit. El portaveu popular ha assegurat que "l'objectiu del Diplocat és destruir la imatge d'Espanya, sembrar la hispanofòbia i tirar endavant un projecte que el que vol trencar el nostre país, atemptar contra la constitució, contra la corona i contra la sobirania nacional". Amb aquestes paraules Rafael Hernando ha valorat els discursos de contingut enfrontat del president de la Generalitat, Quim Torra, i l'ambaixador espanyol als EUA, Pedro Morenés, i la tensió política viscuda a l'interior ha acabat amb la delegació catalana d'artistes convidats escridassant l'ambaixador i clamant per la llibertat dels "presos polítics" i abandonant l'acte en ple, amb Torra al capdavant. Hernando ha qualificat aquesta situació de "desagradable" i ha assegurat que "demostra clarament el que farà Torra amb totes les ambaixades que pensa desplegar amb el Diplocat" que, segons ell, seguiran "sembrant la hispanofòbia al llarg del planeta".

Summary: Hernando defensa el discurs de l'ambaixador espanyol als EUA perquè "va defensar Espanya"


El diputat de Cs Nacho Martín Blanco ha acusat els independentistes de "manipular" la decisió del Tribunal de Justícia de la Unió Europa (TJUE). "Deixi'n d'institucionalitzar la mentida i confondre la gent", ha reclamat des del faristol del Parlament. I és que, segons Martín Blanco, la victòria que celebren els independentistes "no servirà de res" i ha qualificat de "ridícul" que vulguin passar a la seva "parròquia" la decisió de l'alt tribunal de Luxemburg com una "bufetada a l'estat de dret espanyol". "Immunitat no és impunitat", ha defensat per després referir-se a Junqueras com un "criminal condemnat per sedició i malversació". La intervenció de Nacho Martín Blanco ha provocat la insòlita imatge de diputats independentistes i de Cs aixecats del seu escó i aplaudint.  El TJUE ha avalat que Junqueras tenia immunitat i diu que si el Suprem el volia mantenir en presó provisional, havia de sol·licitar a l'Eurocambra la "suspensió" de la immunitat.

Summary: Cs acusa els independentistes de "manipular" la decisió del TJUE: "Immunitat no es impunitat"


El magistrat del Tribunal Superior de Justícia de Catalunya que instrueix la causa per desobediència contra el president de la Generalitat, Quim Torra, ha sol·licitat al Gabinet de Comunicació de la Presidència del Govern còpies de la nota de premsa del 20 de març passat i del comunicat de premsa del 22 de març, que apareixen a la web govern.cat, relacionats amb els requeriments que la Junta Electoral  Central  (JEC) va fer a Torra sobre els llaços grocs i pancartes als edificis públics. A més, demana que es precisi  l'hora i mitjans on es va publicar. Així mateix, també demana al Síndic de Greuges, Rafael Ribó, que li  remeti una còpia de la seva resolució del 15 de març sobre 'l'exhibició de símbols ideològics o partidistes en edifici i espais públics en període electoral', i de l'aclariment sobre  la mateixa resolució del 20 de març. A més, vol que el Síndic  concreti la persona, data i forma --de paraula o escrit-- amb que li van sol·licitar la resolució i l'aclariment. També ha demanat l'historial actualitzat penal de Torra.

Summary: El TSJC demana els comunicats del Govern i les resolucions del Síndic sobre els llaços grocs


El conseller d’Afers Exteriors, Relacions Institucionals i Transparència, Raül Romeva, aplaudeix que els empresaris actuïn com a ambaixadors de Catalunya arreu del món i "construeixin marca". Així ho ha manifestat aquest divendres a la cloenda de la jornada sobre diplomàcia empresarial que han organitzat el Consell de Diplomàcia Pública de Catalunya (DIPLOCAT) amb PIMEC, on s'han reunit representants de companyies locals amb vocació i activitat internacional. Romeva també ha remarcat que en "un context aparentment de caos i desconcert", s'ha assolit la xifra d'exportacions "més alta mai aconseguida", amb 63.800 milions d'euros en béns i serveis el 2015. "És necessari recordar-nos-ho perquè no tinguem cap mena de complex i posar-ho en valor perquè no podem dissociar el teixit empresarial del que és el teixit social en el qual estem immersos", ha sentenciat.

Summary: Romeva aplaudeix que els empresaris actuïn com a ambaixadors de Catalunya i "construeixin marca"


donen resultat negatiu. "Està en vies de solució", ha declarat Àlvaro Gisbert, diputat de Serveis i Contractacions de la Diputació. L'equip de govern de la Diputació de Tarragona ha lamentat que la CUP hagi tret aquesta problemàtica enmig d'un ple, a través d'una moció, en comptes de tractar-ho internament, i que ho hagi generalitzat, amb el text de la moció, fent extensiu que es vetlli per la salut laboral de tots els treballadors de la institució. El diputat de la CUP, Èdgar Hernández, ha matisat, però que aquesta situació es focalitza en un grup concret de treballadors que ocupen la quarta planta de l'antiga seu bancària, que la Diputació va adquirir ara fa dos anys, i que hi ha moltes baixes laborals. "Volen negar l'evidència", ha retret el diputat cupaire. Per la seva banda, Gisbert ha enumerat el llistat d'intervencions que s'han anat fent, des de revisar aires condicionats a retirar cortines, així com també està previst renovar a llums led, i ha reiterat que són queixes puntuals que es podrien donar en qualsevol altre espai, i en èpoques propenses a patir-se al·lèrgies o virus.  "Ara estem pendents d'un últim informe, però no hi ha cap problema greu i farem totes les millores possibles, tant de bo que en totes les oficines hi estiguessin tan bé com estan aquí", ha sentenciat. La moció de la CUP ha quedat tombada. D'altra banda,  en el ple ordinari d'aquest divendres s'ha aprovat una moció dels grups d'ERC i CiU d'adhesió al Pacte Nacional pel Referèndum.

Summary: Les condicions de salut laboral dels treballadors d'un edifici de la Diputació de Tarragona, en el punt de mira


Les consultes de ginecologia dels Centres d'Atenció Primària (CAP) del Baix Llobregat, concretament els de Cornellà de Llobregat, començaran a aplicar a partir del gener un test breu de dues preguntes a totes les pacients per captar el risc de patir violència de gènere. El test, que s'ha presentat aquest divendres davant uns 300 professionals sanitaris en unes jornades a Cornellà sobre com identificar els casos més amagats de violència domèstica, ha estat validat als Estats Units i es vol aplicar a mig miler de pacients en fase d'estudi per comprovar-ne la seva eficàcia. Segons Maribel Pons, directora del Servei d'Atenció a la Salut Sexual i Reproductiva (ASSIR) del Baix Llobregat, el test hauria de servir per fer un primer cribratge i, en cas de confirmar-se amb un segon test més extens, derivar el cas als serveis socials i jurídics de cada municipi. "Del que es tracta és que totes les dones que entrin en un servei d'atenció a la dona per la raó que sigui se'ls faci aquestes dues preguntes obligatòriament per detectar el possible risc", ha afegit.  Pons explica que el test ja s'ha provat al servei d'urgències de l'Hospital Clínic amb i a d'altres territoris de l'Estat com Madrid i Andalusia, però que encara no s'ha testat en un entorn assistencial no de crisi que es on es podrien detectar els possibles casos de violència masclista en el seu estat més primari.  Identificar els casos més amagats de violència domèstica Durant la jornada que s'ha celebrat al Citilab de Cornellà de Llobregat, experts en la qüestió han donat a conèixer els mecanismes, programes i circuits concrets de què disposen els centres públics per captar dones i menors vulnerables de patir situacions de violència i sensibilitzar els professionals davant les agressions de fills a mares, àvies i germanes, o la que s'exerceix sobre dones embarassades. Sobre la violència filioparental, Joan Almirall, psicòleg de la Direcció General d’Execució Penal a la Comunitat i de Justícia Juvenil, ha explicat que es tracta d'una violència que difícilment aflora però que cada dia és més habitual. Segons dades de la Fiscalia General de l'Estat, al conjunt de l'Estat es detecten anualment entre 4.000 i 5.000 casos d'aquest tipus de violència. Per Almirall, la gran dificultat per fer aflorar aquests casos és, d'una banda la vergonya de moltes famílies per reconèixer  el problema, i, de l'altre, l'intent de resoldre'l a la mateixa llar fent que quan arriba a un professional ja estigui cronificat i sigui difícil de solucionar.

Summary: Els CAP del Baix Llobregat seran el banc de proves d'un test per captar el risc de les dones de patir violència de gènere


El ple de la Diputació de Barcelona ha acordat aquest dijous donar suport a l'impuls en la difusió de l'obra i la figura del poeta Miquel Martí i Pol. L'alcalde de Roda de Ter, Albert Serra, i membres de la Fundació Miquel Martí i Pol han estat presents al ple de la corporació, en el qual s'ha aprovat un conveni de col·laboració amb la voluntat de potenciar i divulgar l'obra del poeta català. El conveni preveu que la Diputació cedeixi durant vint anys el llegat del poeta a la Fundació amb l'objectiu que l'entitat pugui gestionar-lo directament, de manera que els ingressos que generi la seva explotació contribueixin gradualment a la suficiència financera de la institució. A més, la Diputació farà una aportació anual de 80.000 euros fins el 2019, que passarà a ser decreixent a partir de l'exercici 2020 i els dos exercicis posteriors, 2021 i 2022, amb 60.000, 40.000 i 20.000 euros respectivament. La voluntat és què a partir de l'exercici 2023 la fundació s'autofinanci. D'altra banda, la Diputació contribuirà a la professionalització de la gestió de la fundació i la dotarà d'una estructura de personal directiu i tècnic i atendrà les necessitats de contractació de serveis d'assessorament per al desenvolupament de programes i projectes. Una comissió d'estudi i seguiment redactarà un programa pels propers anys que marqui les principals línies de treball de la fundació i funcionarà com a òrgan de seguiment que vetllarà pel compliment dels objectius de col·laboració previstos al conveni. La Fundació es planteja, dins de la nova etapa, com a principals finalitats, la conservació, la reunió i l'aprofitament científic de tot el llegat de Miquel Martí i Pol, així com l'estudi, la recerca i la promoció de la seva obra. La Fundació té la seu a Roda de Ter, el poble on va viure i va morir Martí Pol –i on se'n conserva el llegat, a la Biblioteca Bac de Roda-. Des d'aquesta ubicació es vol impulsar el vincle entre la dinamització local de la cultura i la dinamització comercial i turística. També es volen crear lligams amb la comarca d'Osona i amb Catalunya, i estendre posteriorment l'àrea d'influència a l'àmbit internacional.

Summary: La Diputació de Barcelona cedirà durant vint anys a la Fundació Miquel Martí i Pol el llegat del poeta


La Fundació Gala-Salvador Dalí ha denunciat l'expresident del Palamós i l'Alabés per utilitzar el nom i la imatge de l'artista al museu que té a Monterrey, Califòrnia. La institució va presentar la demanda als Estats Units el principis de juliol contra Dali17, l'espai on Piterman exposa la seva col·lecció particular que compta amb algunes obres de l'artista (sobretot, gràfiques) i pel qual durant el primer any d'obertura hi van passar més de 50.000 visitants, segons la premsa nord americana. La fundació és qui gestiona els drets de propietat intel·lectual, propietat industrial i d'imatge de Salvador Dalí en virtut de la cessió per part de l'Estat espanyol, hereu universal del pintor. Piterman no disposava de permís per poder-ne fer ús utilitzant el nom del geni com a marca del seu museu i el seu bigoti com a imatge.

Summary: La Fundació Dalí denuncia l'expresident del Palamós i l'Alabès per utilitzar el nom i la imatge de l'artista en un museu


El Col·legi de Fisioterapeutes de Catalunya (CFC) denuncia intrusisme laboral a les federacions i clubs esportius del país. El sector assegura que contracten massatgistes per fer la feina dels fisioterapeutes, malgrat que no tenen ni la mateixa formació ni una assegurança de responsabilitat civil en cas que cometin una negligència. El responsable de l'àrea d'intrusisme del CFC, Ismael Martí, deixa clar que la professió de massatgista és "molt respectable i necessària" però "no pot ser que facin un tractament quan no saben la causa". Martí explica que l'increment de persones que fan esport ha fet que augmentés l'intrusisme en aquest camp els darrers anys. "És un problema real, es contracten fisioterapeutes que no estan formats", ha lamentat Martí. L'intrusisme laboral és un dels principals cavalls de batalla dels fisioterapeutes catalans. L'auge per l'esport ha fet que moltes federacions i clubs esportius contractin massatgistes per fer les funcions dels fisioterapeutes, malgrat que la formació no és la mateixa. En bona part, aquesta situació es dona per la desconeixença per part de la ciutadania de les capacitats i funcions d'uns i altres. "Cada vegada es demanen més serveis en el món esportiu i moltes vegades ens confonen, tot i que nosaltres toquem molts més aspectes", assenyala el responsable de l'àrea d'intrusisme del Col·legi, Ismael Martí. Per això, reclamen una intervenció per part de la Conselleria de Salut, per tal que "deixi clares" quines són les competències dels massatgistes i les dels fisioterapeutes. "Salut sap perfectament què podem fer nosaltres i què poden fer ells. El problema és que moltes vegades fan tractaments sense tenir ni idea de les causes", assenyala Martí. A més, des del Col·legi recorden que les seves capacitats van "molt més enllà" del camp esportiu o dels massatges. "Quan algú té un accident de trànsit va al fisio, i també toquem la neurologia, la pediatria. Cal recordar que les competències estan molt ben definides perquè tenim un títol universitari", recorda el responsable de l'àrea d'intrusisme. En aquest sentit, Martí espera que "es reconegui" millor la professió com per exemple passa a França on els fisioterapeutes tenen unes funcions molt concretes, i que ningú les assumeix sense tenir la formació pertinent. De fet, la formació és un aspecte molt "important" a França. Martí recorda que abans de poder estudiar la carrera de fisioterapeuta cal superar un curs d'un any que fan tots els que volen entrar a la carrera, conjuntament amb els qui volen fer Medicina i Infermeria. Cada cop més francesos Aquesta exigència ha fet que molts estudiants no puguin entrar a fer aquests estudis malgrat que tenen unes notes molt altes. Això ha provocat que les universitats catalanes s'omplin d'aspirants francesos que busquen poder formar-se, per després anar a treballar al seu país. Una de les que més en té és la EUSES de Salt (Gironès) on prop del 75% dels qui fan la carrera són de França. "Amb la mobilitat europea i com que tenen molt bones notes tenen prioritat perquè l'exigència amb la nota de tall allà és molt més gran que aquí", explica Martí. Amb tot, el membre del Col·legi de Fisioterapeutes destaca "el gran nivell" que hi ha a  Catalunya en la formació d'aquests professionals a les universitats.  Marxa nòrdica i solidària  Per commemorar el dia internacional del Fisioterapeuta, el Col•legi ha organitzat diversos actes que acabaran el proper dissabte 5 d'octubre amb una gran festa a Barcelona. Un d'aquests actes ha estat fer una marxa nòrdica al voltant de la Devesa de Girona, una activitat que els professionals asseguren que "funciona molt bé" com a proposta esportiva. La iniciativa de fer la marxa va més enllà d'una recomanació dels fisioterapeutes. Aquest any la trentena de participants han fet una petita donació – la voluntat – que ha anat a parar íntegrament a l'Associació de Cardiopaties Congènites, que treballa amb nens que pateixen del cor.

Summary: El Col·legi de Fisioterapeutes denuncia intrusisme laboral a les federacions i clubs esportius que contracten massatgistes


El PSC de Quart (Gironès) ha deixat clar en un comunicat que "mai" ha reclamat al qui anava com a cap de llista de la formació a les municipals, Pere Cabarrocas, que deixés l'acta de regidor per facilitar un govern al municipi. Els socialistes asseguren que Cabarrocas "té tota la confiança" del partit i que si decideix quedar-se com a regidor a l'oposició el PSC donarà "absolut suport" a aquesta decisió. El comunicat assenyala que l'exbatlle del municipi encara no ha renunciat a l'acta i que si ho fes seria sempre per "voluntat pròpia". Un fet que si s'acaba produïnt, el partit ho valora com un gest de "responsabilitat" per part de Cabarrocas. El PSC recorda també que el candidat tenia "absolutament clar" que si no revalidava l'alcaldia renunciaria en favor d'un acord.

Summary: El PSC deixa clar que el partit "mai" ha demanat la renuncia de Cabarrocas a Quart i que ho fa per "voluntat pròpia"


Fernando León de Aranoa torna a irrompre a la cartellera setmanal amb ‘Loving Pablo’, una cinta que relata l’ascens i la caiguda de Pablo Escobar, un dels narcotraficants més importants de la història que va sembrar el terror a tot un país. La història narra la tempestuosa aventura que va tenir amb la periodista Virgina Vallejo, en un repartiment que encapçalen Penélope Cruz i Javier Bardem. La setmana també porta a la gran pantalla en català la cinta d'animació 'El regne de les granotes. Missió a l'Àrtic', així com la cinta ‘Bajo la piel del lobo’ de la mà del director Samu Fuentes, ‘Un pliegue en el tiempo’, de la guanyadora del Premi a la Millor Direcció del Festival de Sundance al 2012, Ava DuVernay.  ‘Loving Pablo’ El film ‘Loving Pablo’ és una adaptació del llibre autobiogràfic ‘Amando a Pablo, odiando a Escobar’ escrit per la mateixa Virginia Vallejo, la dona que va mantenir una relació durant els anys 80 amb el líder del cartel de Medellín. La pel·lícula explica la vida d’Escobar i les vivències amb l’examant. ‘Loving Pablo’ està protagonitzada per Penélope Cruz, Javier Bardem, Peter Staarsgard, Julieth Restrepo, David Ojalvo i David València, entre d’altres.  ‘Bajo la piel del lobo’  El director Samu Fuentes estrena el drama ‘Bajo la piel del lobo’, un film que explica la història de Martín (Mario Casas), un home llop solitari que perd el control dels seus sentiments quan s’enamora de Joxepi (Irene Escolar).  ‘Un pliegue en el tiempo’ Des de la factoria Disney arriba ‘Un pliegue en el tiempo’, la pel·lícula de fantasia dirigida per Ava DuVernay amb Oprah  Winfrey, Reese Witherspoon, Mindy Kaling o Chris Pine en el repartiment. El film relata la desaparició d’un científic mentre treballa en un experiment misteriós i el recorregut que fan els seus amics a través de l’espai i el temps per trobar-lo.  ‘La muerte de Stalin’  El director Armando Ianucci presenta ‘La muerte de Stalin’, una sàtira basada en la història real del dictador soviètic que recorre els dies anteriors al funeral de Stalin plens de baralles, traïcions i manipulacions per aconseguir el poder.  ‘Winchester: La casa que construyeron los espíritus’   El thriller de terror dirigit pels germans i directors de cinema Michael i Peter Spierig narra la història de Sara Winchester que, convençuda que la persegueixen les ànimes de les persones que van morir pels rifles que va crear la seva família, construeix una mansió per protegir-se.  ‘El regne de les granotes. Missió a l'Àrtic’  La cartellera també porta doblada en català la cinta d’animació xinesa ‘El regne de les granotes. Missió a l’Àrtic’ del director Guangxi Chang. La pluja ha tornat al Regne de les granotes i s’han produït una sèrie d’estranyes explosions. Els habitants del regne entren en pànic i fugen de la ciutat. La princesa aprofita per fugir del palau i lluitar contra els malvats que volen destruir el regne.

Summary: El film ‘Loving Pablo’, amb Penélope Cruz i Javier Bardem, arriba a la gran pantalla


El Tribunal Superior de Justícia de Catalunya (TSJC) ha inadmès definitivament la querella de Vox contra el president de la Generalitat, Quim Torra, per un delicte d'odi, en considerar que només un escrit de l'any 2012 podria ser delictiu, però ja està prescrit. El partit ultradretà va recórrer l'arxivament inicial en considerar que hi havia un delicte continuat, afegint alguns discursos dels anys 2017 i 2018, però el tribunal considera que aquests s'emmarquen en la llibertat d'expressió. El text més polèmic és l'escrit que porta per títol 'La llengua i les bèsties', on Torra identifica amb bèsties les persones a qui "els repugna qualsevol expressió de catalanitat". El tribunal, en canvi, considera escrits i piulades que va fer a les xarxes socials entre 2011 i 2013 són llibertat d'expressió. En el recurs contra la desestimació inicial, del mes d'octubre passat, Vox deia que "han estat una constant en el temps les manifestacions d'odi i menyspreu cap al poble espanyol per part de l'actual president de la Generalitat". Per això, el querellant insta el tribunal a "analitzar detalladament" 440 articles de Torra per comprovar si suposen un delicte d'odi. Però els magistrats responen a Vox que "no es pot iniciar una instrucció penal com una causa general bussejadora". De fet, la interlocutòria del TSJC recorda al partit ultradretà que només ha pogut denunciar frases com "l'Estat espanyol hagués de compensar els catalans pels segles espoliats", "sistema de castes espanyoles", "les aparicions dels ministres espanyols són el més semblant a un espectre fantasmal equivocat de lloc i de segle" o "atacarem aquest estat injust". El tribunal diu que cap d'aquestes frases va dirigida a col·lectius vulnerables, que són els que protegeix el Codi Penal en el delicte d'odi, sinó contra l'estat, les 'castes' o els ministres. A més, considera que es tracta de llibertat de pensament i d'opinió, però no inciten a l'odi, l'hostilitat, la discriminació o la violència, com requereix l'article 510 del Codi Penal. El TSJC considerava que "per desagradables o supremacistes" que es considerin les expressions de Torra, "es limiten a reflectir i justificar el conegut ideari" dels independentistes i a "insultar els que no comparteixen les seves idees". Segons apunta en el seu escrit, la Constitució "no prohibeix les ideologies, per molt extremistes o supremacistes que siguin". És per això que insisteix que, "per rebutjables que puguin considerar-se", aquestes expressions no serien constitutives de delicte "en venir emparades per la llibertat d'expressió".  No passa el mateix, deia el tribunal, amb l'article 'La llengua i les bèsties', però remarca que en ser publicat el 2012 i la querella presentada el 2018, el delicte que podria suposar si així ho establís una posterior investigació ha prescrit. Sí que aprofitava per considerar que algunes paraules contingudes en aquest escrit són "innecessàries, insultants i ofensives". Com que no veu delicte d'odi en els discursos més recents, no hi hauria continuïtat delictiva, i per tant el delicte d'odi hauria prescrit el 2017, cinc anys després de l'escrit del 2012. D'altra banda, el TSJC tampoc accepta que el president Quim Torra pugui haver comès un delicte de conspiració per a la rebel·lió, ja que no consta en la querella cap evidència que Torra s'hagi posat d'acord amb algú altre per cometre el delicte de rebel·lió i de cap expressió es desprèn que pretengui alçar-se pública i violentament contra l'Estat. "No hi ha lloc en el nostre dret per a les causes penals 'a prevenció'", recorda el tribunal. Cap actuació encaixa tampoc, continuava el tribunal, amb l'encobriment de les accions delictives que hauria comès Carles Puigdemont.

Summary: El TSJC inadmet definitivament la querella de Vox contra Torra per delictes d'odi


Centenars de Persones s'han manifestat aquesta tarda pel barri de Gràcia per tornar a ocupar el 'Banc Expropiat'. La marxa ha transcorregut amb total normalitat després d'un matí d'aldarulls a la Plaça Revolució. Durant la manifestació s'han sentit diversos càntics advertint del "retorn" dels okupes al Banc Expropiat, crits en record d'Ester Quintana i de Juan Andrés Benítez. Al final de la protesta els organitzadors han agraït la participació de la gent després "d'un dia molt llarg" que han donat per acabat. La manifestació ha estat encapçalada per una pancarta on es podia llegir "Manuel Bravo Solano fora del barri", en referència al propietari del local desocupat. Alguns veïns del barri han acompanyat la marxa amb repic de cassoles des dels balcons de la plaça Revolució, on ha començat la protesta. La marxa també ha passat pels carrers Terol, Torrijos, la plaça de la Virreina, Església, Tres Senyores, Rabassa i la plaça Rovira Trias, on ha acabat. Després d'un matí d'aldarulls als cordons policials que bloquejaven l'accés fins a la cruïlla de Travessera de Gràcia i Mare de Déu dels Desemparats, on s'ubica el Banc Expropiat, els manifestants s'han donat una 'treva' per dinar. Pels volts de dos quarts de cinc de la tarda s'han tornat a mobilitzar, amb nous càntics contra els Mossos d'Esquadra. Durant la tarda, però, no s'ha produït cap incident i a un quart de set de la tarda, els concentrats han reculat fina a la plaça Revolució i han iniciat la marxa pels carrers del barri, fins arribar a la plaça de Rovira i Trias. Durant el recorregut, els turistes sorpresos que se'ls han trobat feien fotografies i alguns veïns han fet sonar cassoles en suport als manifestants. La marxa s'ha desenvolupat sense incidents i els manifestants han anunciat noves accions per a la pròxima setmana. El balanç del matí, quan s'han donat el gruix dels aldarulls s'ha tancat amb dos persones ferides, un d'ells un fotoperiodista amb un tall al front per l'impacte d'una llauna. Els Mossos d'Esquadra parlen també de sis agents ferits i el regidor de la CUP a Barcelona, Josep Garganté, ha denunciat a les xarxes socials l'agressió per part d'un agent.

Summary: Centenars de persones es manifesten a Gràcia pel 'Banc Expropiat'


El govern de l'Aragó ha decretat que Saragossa, la seva àrea d'influència (la comarca Central) i Osca ciutat retrocedeixin a una fase 2 de desescalada "flexibilitzada", una mesura que s'aplicarà també a les quatre comarques de la Franja, el Cinca Mitjà, la Llitera, Baix Cinca i Baix Aragó-Casp. Amb la decisió, 870.000 persones -el 70% de la població- adoptarà noves restriccions per "frenar la transmissió comunitària" de la covid-19, segons ha anunciat la consellera aragonesa de Sanitat, Sira Repollés. L'obligatorietat de l'ús de mascareta a tota la comunitat permetrà fer més laxes algunes de les mesures incloses en la segona fase. Per ara, no es limitarà la mobilitat geogràfica però l'executiu apel·la a la "responsabilitat individual".  Concretament, es limitarà al 75% l'aforament del comerç minorista, mercats, parcs comercials, centres de formació i les piscines; a l'hostaleria queda reduït el nombre de persones al 50% a l'interior dels locals i només es podrà consumir a les taules. L'aforament a les terrasses serà del 75% i amb una limitació de deu persones per cada agrupació.   Quant a l'àmbit de la cultura, el púbic assistent podrà ser del 75%, mentre que el govern aragonès manté les normes actuals sobre centre residencials, campaments i colònies urbanes. Tampoc fixarà franges horàries per a les sortides.

Summary: Saragossa i la seva àrea d'influència i Osca ciutat retorcedeixen a una fase 2 "flexibilitzada"


A les portes de Divendres Sant, la imatge de la Costa Brava és radicalment diferent a la d'altres anys. El coronavirus deixa passejos marítims deserts i platges buides de punta a punta del litoral. Les policies locals, però, no abaixen la guàrdia i faran controls per assegurar-se que ningú se salti l'estat d'alarma. A Palafrugell (Baix Empordà) pentinaran les platges amb dron després que aquesta última setmana s'hagi arribat a denunciar un surfista. I a pobles com Cadaqués o El Port de la Selva (Alt Empordà), les patrulles blindaran literalment els accessos per evitar que ningú amb segona residència hi vagi a passar la Pasqua. També és veritat, però, que haver-se confinat a l'apartament es percep diferent en funció del municipi. Barques ancorades a la platja de Llafranc. Cales en silenci a Calella. Terrasses buides i amb cadires apilades a Sant Antoni de Calonge. El passeig marítim de Platja d'Aro sense ni una ànima i amb la sorra de la platja completament remoguda, vestigi encara del temporal Gloria. Arreu de la Costa Brava, aquesta és la imatge que es repeteix de punta a punta del litoral. L'estat d'alarma i el confinament pel coronavirus deixa una façana marítima deserta. I anticipa allò que pot venir després, perquè la Setmana Santa és el preludi d'un estiu que, de moment, navega en la incògnita. Per evitar que hi hagi qui tingui temptacions de passar el cap de setmana a la segona residència, però, les policies locals continuaran fent controls. La situació ja no és la mateixa que quan es va activar l'estat d'alarma, però el degoteig de denúncies continua. L'arribada de gent de segones residències preocupa especialment a pobles del nord de l'Alt Empordà, com Cadaqués o El Port de la Selva. L'alcaldessa de Cadaqués, Pia Serinyana, assegura taxativa: "O ens blindem, o no ens en sortim". Al poble només s'hi arriba per una carretera de revolts, el CAP està obert durant dotze hores al dia, hi ha un metge de guàrdia, una sola ambulància i l'hospital més proper –el de Figueres – "és a una hora de camí", explica Serinyana. "Som pobles petits, i només que ens arribi poca gent, això ja representa un problema", diu l'alcaldessa. A Cadaqués, es fan controls diàriament. I ja n'han fet recular més d'un, amb la corresponent sanció.  Controls les 24 hores Del mateix parer també és l'alcalde d'El Port de la Selva, Josep Maria Cervera. "Tindrem controls a tots els accessos durant les 24 hores", diu en referència a la Setmana Santa. L'alcalde explica que, tot i que ara la policia ja ho té "molt controlat", sí que hi ha hagut molta gent que ha anant venint fins a les segones residències. Són de l'àrea de Barcelona, però també francesos. "M'atreviria a dir que ara al poble hi ha el doble de gent d'allò que hauria estat normal per a un mes de març", concreta Cervera. A El Port de la Selva, el consultori obre als matins, i el CAP de referència és el de Llançà. "Avui el dispensari ha tingut quatre visites, i totes eren de gent de fora; els qui viuen al poble fan molta bondat, i la veritat és la situació sap una mica de greu", admet l'alcalde. Carreteres, supermercats i botigues Evitar que la gent vagi a l'apartament –alguns, ho proven en plena matinada- serà doncs una de les prioritats de les policies locals aquesta Setmana Santa. Si bé la situació és diferent en funció dels municipis. "Malauradament, nosaltres hem detectat que als caps de setmana hi ha hagut un cert repunt de gent que ha vingut cap aquí", diu l'alcalde de Calonge i Sant Antoni, Miquel Bell-lloch. "Francament, ens sembla una falta de respecte molt greu; però també és veritat que no podem convertir el poble en un búnquer", hi afegeix l'alcalde. Sobretot, perquè el municipi té fins a vuit entrades diferents i amb l'estat d'alarma, la dotació de la Policia Local que patrulla pels carrers s'ha reduït a la meitat per evitar contagis de la covid-19. En la mateixa línia, l'Ajuntament de Torroella de Montgrí i l'Estartit (Baix Empordà) llança un missatge d'advertiment cara a la Setmana Santa. "La gent que tingui intenció de venir a segones residències es trobaran amb controls a les entrades del poble", ha avisat l'alcalde, Jordi Colomí. A més, la pressió policial al municipi no se centra només en els accessos viaris. Segons concreta Colomí, la Policia Local també intensifica els controls a supermercats i botigues per detectar qualsevol repunt d'afluència.    Des del 17 de març fins al 6 d'abril, el dispositiu de la Policia Local de vigilància i control per la covid-19 ha fet 263 controls, 29 específics de pas a segones residències. En total, han interposat 51 denúncies. Segons Colomí, al principi van viure amb "preocupació" que encara hi hagués desplaçaments però els últims caps de setmana no han notat un increment de població.  L'ajuntament també demana col·laboració ciutadana per alertar de forma anònima si detecten algun desplaçament no permès. De fet, el primer cap de setmana de confinament van acabar denunciant una família i la van obligar a retornar al seu domicili habitual arran de la col·laboració ciutadana.    "La pressió policial és constant però jo penso que la gent no s'arriscarà a rebre multes importants sabent que hi ha multitud de controls", ha dit l'alcalde. Per a Jordi Colomí, les persones que tenen segona residència a la població i van decidir passar-hi el confinament des d'un bon principi "no suposen cap perill" per al conjunt de la població.  Tanca de formigó al camí secundari A la Selva, Blanes i Lloret de Mar també incrementaran els controls policials per evitar que persones que tenen segones residències als municipis puguin accedir-hi. A Lloret, la Policia Local s'ha instal·lat a la carretera que connecta amb Vidreres, que és d'on venen els conductors de Girona, i a la via que va fins a Blanes, per on circulen tots aquells procedents de Barcelona i la seva àrea metropolitana.   Els controls han permès interposar 94 denúncies durant el primer cap de setmana de la Setmana Santa de conductors que intentaven accedir als seus apartaments de la costa. Ara, es preveu que es reforcin de cara als festius que queden per evitar una operació sortida al municipi. L'alcalde de Lloret, Jaume Dulsat, ha recordat que els controls s'estableixen a l'entrada del poble amb l'objectiu de denunciar els vehicles, però també "obligar-los a fer mitja volta" i tornar al seu domicili habitual.   Tot i així, tenen constància que hi ha conductors que es coneixen bé el terreny i han trobat maneres de saltar-se els controls. Per aquest motiu, el consistori ha decidit col·locar una tanca del tipus 'New Jersey' al mig d'un camí secundari que unia Lloret amb Blanes. L'objectiu és evitar que "la gent que coneix bé la zona pugui accedir a les urbanitzacions saltant-se els controls". Dulsat ha detallat que a més, s'ha senyalitzat que la via estava tallada i s'ha notificat a tots els veïns d'aquesta acció.  Situació dispar Altres municipis com l'Escala (Alt Empordà) asseguren però que la presència de gent a segones residències és gairebé testimonial. "El cap de setmana passat érem un poble fantasma; i si s'anava a la zona de Riells de Dalt o Montgó, on hi ha moltes cases, no hi havia ningú", explica l'alcalde, Víctor Puga. "Sí que és veritat, però, que hi ha comerços que ens han dit que havien notat afluència de persones de segona residència; de totes maneres, penso que és menys del què se'n parla", concreta. I també hi ha pobles del Baix Empordà, com Palafrugell o Platja d'Aro, que després de viure un 'boom' durant la primera setmana de confinament, han vist com ara la situació ha anat a la baixa. En tots dos pobles, tenir càmeres de videovigilància també ajuda a controlar aquells qui volen anar-se'n a l'apartament. "Al principi ens van saltar totes les alarmes, però en l'últim cap de setmana tan sols hem detectar una desena de casos", concreta l'alcalde de Platja d'Aro, Maurici Jiménez. "El primer cap de setmana va ser una mica caòtic, i vam notar molta presència de gent de segones residències", hi afegeix el de Palafrugell, Josep Piferrer. "Però ara la situació està molt més controlada", admet. A més, l'alcalde també explica que hi ha ocasions en què els mateixos veïns són els qui alerten la policia dient-los que algú ha arribat a la segona residència. Amb les maletes acabades de desfer Això va passar, precisament, el cap de setmana passat. La Policia Local va rebre una trucada informant-los que una família acabava d'arribar a l'apartament. Quan els agents hi van anar, se'ls van trobar sopant.  El cap de la policia, l'inspector David Puertas, explica que d'entrada els pares van explicar que ja hi portaven dies. Però quan els agents van comprovar la matrícula del cotxe amb les imatges de les càmeres de seguretat, l'enregistrament no va deixar lloc a dubtes. Acabaven d'arribar. I automàticament, els va caure una denúncia. "És complicat posar portes al camp", admet David Puertas, en referència a què no es poden controlar totes les entrades a Palafrugell. Però l'inspector també treu xifres per explicar que ara, en cap cas, hi ha arribades nombroses de persones cap a segones residències.  El divendres 13 de març, just abans de l'estat d'alarma, les càmeres de Palafrugell van captar més de 70.000 vehicles que entraven al municipi. Una setmana més tard, la xifra havia baixat a 24.000. I divendres passat, la xifra ja era d'uns 13.000. La majoria, precisa Puertas, de serveis essencials o de gent autoritzada a treballar. De fet, al llarg del cap de setmana, només van denunciar vuit conductors que intentaven accedir a la segona residència. El focus, aquesta Setmana Santa, es posarà en aquells qui intentin saltar-se el confinament per anar a la costa. Però que passa amb els que van decidir confinar-se a l'apartament des d'un principi? Aquí, la tònica general és la de no sancionar i permetre que s'hi estiguin. Sempre i quan, això sí, no surtin a fora. "Amb aquell qui ja va venir i no surt d'allà, poca cosa es pot fer", admet l'alcalde de l'Escala. "Sí que és veritat que al primer cap de setmana va arribar gent, i que s'ha quedat aquí per passar-hi el confinament", diu el cap de la Policia Local de Palafrugell. "Aquests casos, però, no suposen un problema a priori, a no ser que aprofitin ara que comença a fer bon temps per passejar-se o sortir", hi afegeix l'alcalde de Platja d'Aro. Des de la sorra i des de l'aire I precisament, en paral·lel a evitar desplaçaments a segones residències, aquesta Setmana Santa a la Costa Brava també es controlaran més les platges, les cales i els camins de ronda. A Palafrugell mateix, per exemple, fins i tot la Policia Local farà servir un dron per veure, a vista d'ocell, si algú té la temptació de saltar-se el confinament i anar a les platges de Calella, Llafranc o Tamariu. "Per a nosaltres, és tant important controlar els accessos com la via pública i la zona de costa; i evidentment, per Setmana Santa farem una especial incidència a la zona de platja", diu l'inspector i cap de la policia. "En aquest cas, també tenim la sort que el control social que fan els veïns també ens ajuda", concreta David Puertas. De fet, aquesta última setmana la Policia Local ja ha denunciat un surfista, a qui la patrulla va sorprendre quan ja s'havia posat a l'aigua. A més, també ha denunciat quatre persones –dues d'elles, juntes- que prenien el sol a la sorra o a les roques. I finalment, també un home que tocava la trompeta a Llafranc.

Summary: Passejos marítims deserts, policies i drons a les platges i pobles que es blinden: la Setmana Santa a la Costa Brava


L'Ajuntament d'Olot ha aprovat per unanimitat la creació d'un ajut de 500 euros per a empreses, autònoms i professionals que des de l'inici de l'estat de l'alarma el 14 de març fins al 9 d'abril (moment en què finalitza el permís retribuït recuperable de l'Estat) han hagut de tancar. Els motius inclouen el fet d'esta obligats a tancar per no ser essencials i també aquells que van abaixar la persiana per responsabilitat per evitar la propagació del virus. Les bases s'han aprovat en un ple extraordinari on s'ha detallat que es preveu arribar a 410 sol·licitants amb una partida de 205.000 euros. Es preveu que puguin cobrar a mitjans de juny. També s'inclou la possibilitat d'obrir una segona convocatòria amb més recursos si hi ha més demanda. L'equip de govern d'Olot (JxCat) que té majoria ha aprovat amb el suport de totes les forces polítiques (ERC, PSC i CUP) la creació d'un ajut directa de 500 euros a empreses, societats i professionals que des de l'inici de l'estat d'alarma han hagut de tancar el negoci per obligació o també els que ho van fer per responsabilitat. L'import és igual per a tothom, va acompanyat d'una declaració de responsabilitat i es farà una comprovació de cada cas. "Aquests 500 euros no salvaran cap negoci però sumats amb les ajudes de l'Estat i la Generalitat farà que molts negocis puguin aguantar els mals moments", ha detallat el regidor de Promoció, Estanis Vayreda, durant el ple extraordinari que s'ha fet de forma telemàtica. Es preveu arribar a 410 sol·licitants però a les bases també s'inclou la possibilitat d'una segona convocatòria amb més recursos per evitar que "ningú es quedi sense". El mateix regidor ha admès que actualment desconeixen quantes empreses i autònoms ho demanaran però que s'ha fet d'una manera per arribar a tots els sectors. A més a més, ha subratllat que s'ha fet amb la màxima celeritat possible. Es preveu que puguin començar a cobrar els ajuts a mitjans de juny.  Des del PSC s'ha preguntat si a les bases s'incloïa la condició de continuïtat del negoci però des de l'equip de govern s'ha explicat que es va creure "excessiu" donat que l'import de l'ajut són 500 euros. La idea és que amb aquests diners els sol·licitants pugin cobrir despeses fixes i pagar quotes i factures pendents per poder "passar aquestes setmanes" que han estat sense ingressos. Segons el regidor de Promoció, "és responsabilitat de tots anar pensant amb noves mesures perquè hi hagi aquesta continuïtat de negocis" a la ciutat.  ERC, per la seva banda, ha lamentat que no s'hagi pogut ampliar la partida per poder arribar a un número major de sol·licitants des d'un primer moment. Vayreda li ha respost que "no es fàcil estirar partides" perquè ara mateix només es poden agafar d'aquelles activitats que se sap que no es faran. I ha afegit que al llarg d'aquest any el consistori haurà de fer front a indemnitzacions i a una baixada important d'ingressos. "No podem anar gastant partides perquè hi haurà responsabilitats financeres que haurem d'assumir per llei", ja afegit.  Des de la CUP han aplaudit la "línia d'ajuts pionera a Catalunya" i ha demanat que se'n faci el màxim de difusió per poder arribar a tots aquells que ho necessitin. Vayreda ha explicat que alguns ajuntaments ja els han trucat per estudiar les bases de l'ajut.  Modificació del pressupost  Durant al ple d'avui també s'ha donat llum verda a la modificació del pressupost del 2020 per incloure la creació d'un fons econòmic (205.000 euros, corresponent a l'ajut directa) i un de social amb una dotació de 295.000 euros més. Tots dos es van anunciar en el ple anterior. En el cas del fons econòmic s'ha aprovat demanar un crèdit mentre que el fons social s'assumirà amb el 20% de superàvit de l'exercici del 2019, el màxim que permet la llei. L'alcalde, Pep Berga, ha afirmat que la voluntat és que "més endavant" es puguin dotar amb més recursos esperant que les normatives siguin més flexibles. L'objectiu final és poder pal·liar els efectes socials i econòmics de la pandèmia.

Summary: Olot aprova un ajut de 500 euros per a empreses i autònoms que han tancat per l'estat d'alarma o per responsabilitat


La Confederació Empresarial d'Hostaleria i Restauració de Catalunya (Confecat) ha volgut recordar aquest dilluns que la taxa turística s'ha de destinar a promoció. L'entitat ha volgut expressar així els seus "dubtes" amb els canvis a la normativa –que incrementa del 30% al 50% la recaptació que controlen els ajuntaments- i demana als municipis que clarifiquin com invertiran els recursos. "El foment de a promoció turística de la nostra destinació esdevé un factor indispensable per continuar mantenint el grau d'impacte internacional actual del nostre país i dels nostres municipis", ha assenyalat el president de la Confecat, Joan Molas. "És un aspecte que, alhora, garanteix la posada en pràctica de campanyes destinades a la consecució, captació i manteniment d'un turisme de qualitat i una economia forta", ha continuat Molas. "Així com la seva descentralització de la capital catalana", ha puntualitzat. Segons la Confederació Empresarial d'Hostaleria i Restauració de Catalunya els recents canvis sobre el model de repartiment del fons turístic, amb aquest percentatge més alt pels municipis, "generen dubtes" en el sector empresarial turístic i hoteler respecte a la destinació final d’aquests recursos i la seva utilització exclusiva en campanyes de promoció turística. "El model de repartiment anterior garantia la correcta utilització de bona part dels recursos per part de l’Agència Catalana de Turisme, garantint-li a més poder dur a terme amb eficàcia la seva tasca de promoció", han alertat des de la Confecat, que ha avançat que es reserva el seu dret a exercir "davant els òrgans pertinents", les accions oportunes per garantir "un control estricte de l’ús correcte d’aquests recursos".

Summary: La Confederació d'Hostaleria i Restauració de Catalunya recorda que la taxa turística s'ha de destinar a promoció


El Departament de Salut ha confirmat quatre nous casos de coronavirus a Catalunya i s'arriba així als 28 positius en total. En tots els casos s'ha pogut trobar l'origen del contagi i tots estan en estat lleu. Entre els quatre casos nous hi ha un home de 30 anys de Barcelona que va estar amb persones que van viatjar a Itàlia. Els altres són persones que han estat en contacte amb un cas anteriorment confirmat. Es tracta d'una dona de 61 anys, un home de 51 anys i una dona de 86 anys, tots ells de Barcelona. D'altra banda, aquest dimecres s'ha reunit per primer cop el consell assessor del pla PROCICAT per emergències associades a malalties transmissibles emergents d'alt risc. En el marc de la reunió s'ha decidit assumir les recomanacions del Ministeri de Sanitat pel que fa a les competicions esportives i analitzarà cada cas amb la Secretaria General de l'Esport, els organitzadors i els ajuntaments implicats. El consell ha estat presidit pel president de la Generalitat, Quim Torra, i també hi han participat la consellera de Salut, Alba Vergés, i el d'Interior, Miquel Buch. Cal recordar que el Ministeri va decidir ahir celebrar a porta tancada les competicions esportives professionals en les quals s'espera una alta presència d'aficionats provinents de les zones de risc del coronavirus, les quatre regions del nord d'Itàlia (Llombardia, el Vèneto, el Piemont i l'Emília-Romanya), la Xina, el Japó, Corea del Sud, l'Iran i Singapur. Pel que fa a la resta d'esdeveniments esportius o de competicions no professionals que no tinguin un impacte classificatori i que tinguin a veure amb les zones de risc abans descrites, la recomanació és suspendre-les o ajornar-les. Aquesta mesura no s'estén a les competicions, professionals o no, implicades en processos de classificació o rànquings internacionals i que tinguin un impacte reduït pel que fa a número d'aficionats.

Summary: Quatre nous casos eleven a 28 els afectats per coronavirus a Catalunya


Els Mossos d'Esquadra han denunciat penalment a un home per conduir sense carnet i portar un nadó sense cap sistema de retenció infantil a Maçanet de la Selva. Els agents van enxampar-lo durant un control de trànsit a l'AP-7 el passat diumenge 16 de febrer. La policia també van comprovar que el cotxe tenia la ITV caducada i que no disposava de cap mena d'assegurança. A l'home, de 23 i veí de Sant Adrià del Besòs (Barcelonès), l'han com a suposat autor d'un delicte contra la seguretat viària per no haver obtingut mai el permís de conduir, juntament amb tres infraccions administratives més. Ara haurà de declarar davant del jutjat d'instrucció en funcions de guàrdia de Santa Coloma de Farners quan sigui requerit. Els fets van passar fa dos dies al peatge de la sortida AP-7, al punt quilomètric 86, dins el terme municipal de Maçanet de la Selva. És en aquest punt on els mossos estaven fent un control de trànsit. Al voltant de les vuit del vespre, els agents van aturar un vehicle que va passar pel peatge sense pagar. A dins hi viatjaven dues persones i un nadó. En acostar-se, la policia va veure que la dona que acompanyava al conductor estava subjectant l'infant sense fer servir cap sistema de seguretat. Per aquest motiu es va interposar una primera denúncia administrativa. Durant aquest mateix control, els agents també van veure que l'home no havia obtingut mai el permís de conduir i, per aquest fet, li van obrir diligències penals com a presumpte autor d'un delicte contra la seguretat viària. A més, en revisar la documentació del turisme, els policies van comprovar que el cotxe tenia la ITV caducada i no disposava d'assegurança. Uns fets pels quals també va ser denunciat administrativament, sumant doncs un total de tres denúncies d'aquest tipus. El denunciat - de 23 anys, nacionalitat espanyola i veí de Sant Adrià del Besòs - tenia antecedents. És per aquest motiu que haurà de declarar sobre els fets davant del jutjat d'instrucció en funcions de guàrdia de Santa Coloma de Farners en el moment en què sigui cridat a fer-ho.

Summary: Denuncien un home per conduir sense carnet i portar un nadó a bord sense cap sistema de retenció a Maçanet de la Selva


El ministre de Foment Iñigo De la Serna ha demanat aquest divendres disculpes als milers de conductors que s’han vist atrapats per les intenses nevades a les diferents autovies del País Valencià. En una entrevista amb Onda Cero, recollida per l’ACN, De la Serna ha indicat que la gran quantitat de camions a l’autovia A3 i la caiguda de torres d’alta tensió han blocat l’accés de les màquines llevaneus durant la nit, deixant atrapades milers de persones. El ministre ha dit que la situació aquest divendres continua sent complicada a les carreteres del País Valencià i que el seu departament treballa per restablir la normalitat. En relació als problemes ferroviaris, De la Serna ha explicat que si bé dijous més de 4.500 persones es varen veure afectades d’alguna o altra manera per la neu, el centre d’atenció aquest divendres són les carreteres.  El ministre ha explicat que les afectacions a les rodalies a la línia d’alta velocitat durant dijous varen provocar que un AVE entre Alacant i Madrid es va aturar a Bonete (Albacete) amb 520 persones a causa d’una caiguda en la tensió. El responsable de Foment ha indicat que fins a 220 efectius de Guàrdia Civil, Unitat Militar d’Emergències i personal de carreteres s’han desplaçat a l’autovia A3 per restablir la normalitat en el trànsit.  Aquesta autovia, que uneix València i Madrid, continua tallada al trànsit entre els quilòmetres 323 i 255 en tots dos sentits, entre Xiva (Foia de Bunyol) i Villargordo del Cabriol (Plana Requena-Utiel), després d’una nit amb centenars de vehicles atrapats. La Creu Roja i la Unitat Militar d’Emergències han hagut de repartir mantes i begudes calentes als conductors.  La Direcció General de Trànsit ha informat que l’Autovia A23, que uneix València amb Saragossa, està tallada entre Barraques i Viver (l’Alt Palància), a la demarcació de Castelló, així com la carretera N232 a Morella (Ports), també a causa de les nevades. La situació a les carreteres valencianes aquest dijous ha estat complicada, amb nombrosos talls i fins a 1.800 persones atrapades pel bloqueig de les autovies A7,A3,A31, a l’interior de la demarcació de València i d’Alacant i l’A23, a l’interior de Castelló, així com moltes carreteres, deixant poblacions aïllades.

Summary: El ministre de Foment demana disculpes als atrapats a les carreteres valencianes a causa de la neu


L’equip de govern de Pals ha enviat aquest divendres un comunicat al Síndic de Greuges de Catalunya denunciant el seu “desconcert i enuig” davant l’anunci que la institució catalana estava investigant si el consistori havia comès irregularitats amb els projectes urbanístics a la zona de la platja i que afecten els sectors de Rodors i Roca Blanca. Uns projectes polèmics que des del primer dia han despertat el rebuig de part de la ciutadania i d’entitats ecologistes. En concret, arran de les queixes rebudes per la tala de pins, Rafael Ribó ha demanat al consistori que li transmetés informació precisa sobre el punt en què es trobava el nou Pla General. L'equip de govern de Pals afirma que se senten “indefensos i prejutjats”, que s’està vulnerant la presumpció d’innocència i consideren que s’ha actuat de forma “parcial, injusta i arbitrària”. “No és de rebut que una institució que hauria de representar el bastió de la neutralitat, l’objectivitat i el rigor escampi acusacions no demostrades”, assenyalen en un comunicat i a la carta que han enviat al mateix Síndic de Greuges. Mitjançant un comunicat, el consistori de Pals ha donat a conèixer que ha enviat una carta amb una queixa formal al Síndic de Greuges. En el document afirmen que s’adrecen a la institució per expressar el “desconcert i enuig” davant la gestió la institució està fent sobre els plans urbanístics de Rodors i Roca Blanca. “En nom de tot l’equip de govern de Pals li fem saber que ens sentim indefensos i prejutjats davant una forma d’actuar que considerem parcial, injusta i arbitrària”, asseguren. En aquest sentit assenyalen que “no és de rebut” que una institució (el Síndic de Greuges) que hauria de representar el “bastió de la neutralitat, l’objectivitat i el rigor escampi acusacions no demostrades”.  Segons expliquen en l’escrit, l’equip de govern de Pals assegura que l’obligació del Síndic és “investigar, escoltar totes les fonts d’informació existents i emetre veredictes rigorosos” basats en una valoració freda i imparcial de les dades objectives existents. En aquest sentit, li recorden que la pròpia llei que regula el funcionament de la institució estableix en l’article 30.1 la necessitat que les actuacions en el curs d’una investigació es portin a terme “amb reserva i discreció màximes”. “Creuen vostès que el fet de bolcar a les xarxes acusacions no demostrades s'adeqüa a la discreció i reserva que demana la Llei?!”, qüestionen en l’escrit que han fet arribar als mitjans de comunicació. Al mateix temps, denuncien que les acusacions que es desprenen del comunicat del Síndic són “molt perjudicials” ja que s’acusa el consistori d’accions o omissions “d’extrema gravetat” i que a més, s’han fet sense demanar la informació completa a l’ajuntament.  Des de l’equip de govern de Pals asseguren que tot i que el Síndic, en la seva pàgina web i comunicat afirma haver requerit al consistori la informació relativa a aquests projectes urbanístics, en realitat no ha estat així. “No han entrat la petició fins aquest matí del 29 de juliol a tres quarts de dotze, 24 hores després de bolcar a les xarxes el comunicat en què formulaven les seves acusacions infundades”, asseguren. A més ressalten el següent missatge: “Si no fossin vostès una institució que vetlla per la bona praxis i la pulcritud de les administracions pensaríem que han actuat guiats per traïdoria”.  Per tot això, “conviden” el Síndic de Greuges a fer un aclariment públic i oficial. “Retractin-se, si us plau, i mirin d’arreglar l’error de judici que han comès”, recomanen des de l’equip municipal. Alhora, els demanen que per tal “d’avaluar el cas que suposadament investiguen”, estudiïn amb deteniment tota la informació. “I quan esclareixin que l’Ajuntament no ha comès cap irregularitat, es donin la mateixa pressa a comunicar-ho als mitjans amb què han escampat les acusacions”, reclamen des de l’equip de govern de Pals.  Per últim, des del consistori posen especial atenció en subratllar que la manera d’actuar del Síndic, difonent el comunicat de la investigació d'aquests projectes, fa “mal a tot un poble” i ha “tacat” el nom del municipi. “No podran reparar el mal que han fet a l’honor i prestigi d’un poble, però potser ens sentirem tots plegats una mica menys ofesos”, conclouen.  Investigació del Síndic L’escrit de l’equip de govern de Pals arriba després que el Síndic de Greuges de Catalunya donés a conèixer aquest passat dijous que investigava si l’Ajuntament de Pals havia comès irregularitats amb els projectes urbanístics a al zona de la platja, més coneguts com els sectors Rodors i Roca Blanca on està previst construir-hi desenes d’habitatges. Arran de les queixes rebudes per la tala de pins, Rafael Ribó va demanar – tal i com es desprèn del comunicat emès- que l’ajuntament li enviés tota la informació precisa sobre el punt en què es troba el nou Pla General. En aquest sentit, el Síndic qüestionava que s’haguessin autoritzat tales quan la tramitació de les llicències urbanístiques, teòricament, està suspesa perquè el nou pla encara no té vistiplau definitiu. Precisament les obres i els projectes en aquest entorn van generar una nova picabaralla política entre els grups del ple. L'equip de govern defensa la legalitat del procés, però l'oposició li critica que els projectes tirin endavant sense el vistiplau previ d'Urbanisme. Els plans urbanístics a la zona de la platja també han topat des del primer moment amb l'oposició frontal de grups de veïns i entitats ecologistes. La plataforma Salvem la Platja de Pals fa temps que critica que es vulguin permetre fins a 2.000 nous habitatges en aquest indret. El consistori, per la seva banda, va dir el passa mes d'abril que entre els dos sectors s'hi farien 479 habitatges (273 en un i 206 a l'altre).

Summary: L'equip de govern de Pals denuncia que el Síndic “vulnera” la presumpció d’innocència i actua de forma “injusta”


L'alcalde de Vila-seca, Josep Poblet, ha assegurat que Ercros acomiadarà menys treballadors dels que va anunciar aquesta setmana a la seva planta de producció de clor del municipi. Poblet ho ha explicat aquest divendres després de reunir-se amb el comitè d'empresa. Segons l'alcalde, la notícia inicial va provocar "un excés d'alarma" i ha volgut traslladar un missatge de tranquil·litat als treballadors. L'empresa ha anunciat l'acomiadament d'una vuitantena d'empleats a la fàbrica de Vila-seca a finals del 2017, però l'alcalde ha incidit que en aquests dos anys es mirarà de compensar la minva en la producció de clor enfocant l'activitat de l'empresa a nous segments de negoci per tal de minimitzar la pèrdua de llocs de treball. Poblet ha apel·lat a treballar "al màxim de cohesionats possible" a la recerca de les millors solucions per a la planta. A més, l'alcalde ha explicat que dilluns té previst reunir-se amb el comitè d'empresa de la planta Vila-seca II, que es veu menys afectada per la mesura, i ha exposat la voluntat de mantenir un diàleg permanent amb l'empresa i el col·lectiu de treballadors. Precisament, el portaveu del comitè d'empresa, Jaume Saltó, ha agraït la predisposició de l'alcalde i de la pròpia Ercros, que s'ha mostrat oberta a reunir-se periòdicament amb els representants de la plantilla.

Summary: Josep Poblet assegura que Ercros té la intenció d'acomiadar menys treballadors dels anunciats a la planta del Vila-seca


L'operatiu antidroga que la Guàrdia Civil ha desplegat a partir de les sis del matí a urbanitzacions de Vidreres i Maçanet de la Selva i, també, a la ciutat de Figueres se centra en el cultiu i tràfic de marihuana. Els agents han fet diverses entrades i escorcolls autoritzades pel jutjat d'instrucció de Santa Coloma de Farners que s'encarrega de les diligències i que ha ordenat secret de sumari. Els suposats traficants havien convertit habitacions de cases en plantacions de marihuana d'interior. Agents de l'institut armat han desmantellat els cultius i hi ha almenys dues persones detingudes. L'epicentre de l'operatiu se situa a Vidreres. Investiguen, entre altres,  suposats delictes de tràfic de droga i defraudació de fluid elèctric.   Agents de la Guàrdia Civil han desplegat, a primera hora del matí, un operatiu contra el cultiu i tràfic de marihuana a diverses poblacions de la comarca de la Selva i a la ciutat de Figueres. Es tracta d'una investigació que està sota secret de sumari i de la qual, fins al moment, no ha transcendit massa informació.  La Guàrdia Civil se centra en una suposada xarxa que convertia diverses cases situades a urbanitzacions en plantacions d'interior de marihuana. Al llarg del matí, els agents han fet almenys tres escorcolls a la urbanització Aiguaviva Parc de Vidreres, però també hi ha hagut registres a Maçanet de la Selva i a un immoble de la zona del carrer Balmes de Figueres. En un dels escorcolls de Vidreres, a un xalet del carrer Avellaner, els agents han rebentat la porta d'accés a la casa. A dins, hi havia una plantació que han desmantellat. A través de les finestres, es podia veure la instal·lació amb tubs i ventiladors per a la plantació. D'aquí, s'han endut un arrestat.  En aquest domicili hi havia evidències que els suposats traficants tenien els subministraments (llum i aigua) punxats. A la mateixa urbanització, la Guàrdia Civil també ha fet com a mínim una detinguda més en el registre d'una casa situada al carrer Arboç.  Altres operatius a urbanitzacions No és el primer cop de la Guàrdia Civil contra el cultiu i tràfic de marihuana en urbanitzacions de la comarca de la Selva. L'octubre passat va començar un macrooperatiu que, en un primer, es va saldar amb una vintena de detinguts però que va derivar en més escorcolls i més arrestats.  La primera fase va arribar a mobilitzar fins a 370 efectius de la Guàrdia Civil, un helicòpter amb càmera tèrmica i la unitat canina. L'epicentre del dispositiu va ser la urbanització Residencial Park de Maçanet de la Selva, on es van fer la majoria de les detencions. L'operatiu culminava més d'un any d'investigació contra un clan familiar que exportava marihuana (principalment a països com França i Holanda). Es va saldar amb el comís de 2.600 plantes, 65 quilos de cabdells de marihuana, 45.000 euros en efectiu, nou armes (tres pistoles, un revòlver, un rifle, una escopeta i tres carabines). El jutjat d'instrucció 3 de Santa Coloma de Farners va ordenar l'ingrés en presó preventiva de tretze dels arrestats, tot i que posteriorment l'Audiència de Girona va anar estimant parcialment recursos de la defensa i va deixar en llibertat sota fiança alguns dels detinguts perquè considerava "prematura" l'acusació de pertinença a organització criminal.

Summary: L'operatiu antidroga de la Guàrdia Civil a Vidreres, Maçanet i Figueres se centra en el cultiu i tràfic de marihuana


El Departament d'Interior farà un estudi per implantar càmeres lectores de matrícules als accessos del Ripollès. La previsió és tenir-les en marxa el 2021. Ho ha anunciat el director dels serveis territorials de la conselleria a Girona, Albert Ballesta, en una trobada amb el president del Consell Comarcal del Ripollès, Joaquim Colomer, per valorar les dades de seguretat. Les xifres constaten que és una comarca "segura" amb una activitat delictiva menor a la mitjana gironina. La ràtio de delictes per cada mil habitants és de 24,2, una tercera part de la que hi ha a tota la demarcació que és de 65,9. En els últims dotze mesos analitzats, hi ha hagut 457 delictes contra el patrimoni, dels quals una tercera part eren estafes per Internet. Les últimes dades proporcionades pel Departament d'Interior constaten que el Ripollès és una comarca "segura" i amb "pocs fets delictius i de poca importància". Així ho ha exposat el president del Consell Comarcal del Ripollès, Joaquim Colomer, que ha fet èmfasi amb el fet que tenen una de les ràtios de delinqüència més baixes de Catalunya i molt per sota també de la gironina. Uns nivells que s'han assolit, segons ha afegit, per la tasca que s'està duent a terme a nivell policial. Segons l'últim període analitzat, que va des del juliol del 2019 fins al juliol del 2020, la ràtio de delictes per cada mil habitants és de 24,2, molt per sota que la catalana que és de 67 i també de comarques gironines, situada en 65,9. Entre els factors que afavoreixen aquesta poca activitat delictiva destaca que és una comarca amb "accessos molt concrets" i una "molt poca delinqüència autòctona i la de fora que ja no ve perquè queda lluny", segons paraules del director dels serveis territorials d'Interior  a Girona, Albert Ballesta. Tot i això, ha assegurat que no abaixaran la guàrdia i que continuaran molt pendents de que les incidències segueixin a la baixa. En aquesta línia, s'ha anunciat que Interior està treballant en l'estudi per posar càmeres lectores de matrícules als accessos del Ripollès. Si tot va sobre el previst, haurien d'estar ja en marxa al llarg del 2021. Des del Consell Comarcal del Ripollès creuen que aquesta és una eina útil per "blindar" encara més la comarca i per això hauran de fer una feina conjunta amb els dinou municipis que assumiran el cost de la instal·lació. Actualment, hi ha aquest tipus de càmeres per accedir al barri vell de Ripoll.  457 delictes en un dotze mesos Des del juliol del 2019 fins al juliol del 2020 hi ha hagut 457 delictes contra el patrimoni, un 3% menys que l'anterior període analitzat quan van ser 473. Del total registrat en l'últim període, una tercera part són estafes per Internet (un any abans havien estat 153), un centenar són danys al patrimoni i 116 són furts. També han baixat els robatoris amb força, que han passat de 47 a 30 mentre que altres punts de la demarcació han repuntat.  Tampoc han detectat problemàtiques importants relacionades amb 'botellóns' i restriccions de la covid-19. Segons han dit, han aixecat actes en situacions "molt puntuals", sobretot a joves concentrats a la via pública en punts com Ripoll, Camprodon i Campdevànol. Una situació que atribueixen  al tancament dels locals d'oci més aviat i l'increment de l'afluència de visitants a l'agost.  Per últim, Ballesta ha admès que, com passa a altres punts de Catalunya, al Ripollès també "fan falta més efectius de Mossos" i que s'hi està treballant. Tot i això, ha remarcat que la creació de noves places vol tot un procés i que la irrupció de la pandèmia ha endarrerit els calendaris de les noves promocions. A tall d'exemple ha explicat que els futurs agents que havien d'entrar a l'Escola de Policia de Catalunya aquest setembre no ho podran fer fins al gener de l'any vinent.

Summary: Interior farà un estudi per posar càmeres lectores de matrícules al Ripollès i preveu tenir-les en funcionament el 2021


El ministre insisteix que encara la crisi “no s’ha acabat” i que treballen en “l’estratègia de transició”  ACN Madrid .-El ministre de Sanitat, Salvador Illa, assegura que les dades de casos de coronavirus confirmen la fase “d’alentiment” de la malaltia i que demostren que les mesures de confinament imposades “han funcionat”. Durant una compareixença pública, Illa ha advertit també que la crisi “encara no ha acabat” i que “tot i que estem concloent aquesta fase”, ara toca “abordar la de doblegar la corba”. Per això, ha dit, el govern espanyol està treballant en “l’estratègia de transició”. Illa ha afirmat que aquesta és la “major emergència en 100 anys” i ha recordat que “Espanya ha estat el primer país en decretar l’estat d’alarma”.  El ministre també ha remarcat que des que va començar la crisi s’han adoptat 34 mesures centrades en reforçar el sistema de salut, garantir el subministrament de material mèdic, millorar els sistemes d’informació i la protecció de les residències de gent gran.

Summary: Illa diu que les dades confirmen “l’alentiment” de l’epidèmia i demostren que les mesures “han funcionat”


Forn remarca que ell va ser president de l'empresa pública però mai va cobrar i mai es van fitxar càrrecs polítics ACN Barcelona.-El portaveu del Grup Demòcrata a l'Ajuntament de Barcelona, Joaquim Forn, ha recordat aquest dilluns que durant el mandat de Xavier Trias es van abaixar els sous dels directius de Transport Metropolitans de Barcelona (TMB). A través de Twitter, Forn ha remarcat que ell va se president de l'entitat i mai va cobrar, renunciant a més a les dietes. Així mateix, ha subratllat que CiU mai va fitxar un càrrec polític per dirigir l'empresa pública, i ha criticat que sí que ho ha fet l'actual l'alcaldessa de Barcelona, Ada Colau, "com es va fer en època d'ICV i PSC". Ha reaccionat així a la informació de 'La Vanguardia', segons la qual l'empresa va arribar a pagar a tres alts directius sous que superaven els 200.000 euros bruts en plena crisi. Forn també ha reivindicat que durant el mandat de Xavier Trias es va aconseguir revertir la "complicada situació econòmica" de TMB amb garanties de futur.

Summary: El Grup Demòcrata recorda que es van abaixar els sous dels directius de TMB durant el mandat de Trias


El consell d'administració de Banc Santander ha acordat aquest dilluns proposar a la junta general d'accionistes una retribució en efectiu de deu cèntims d'euro per títol per abonar l'any 2021. En cas que la junta, que s'ha de celebrar el 27 d'octubre, aprovi el plantejament, el pagament es farà amb càrrec a la reserva per prima d'emissió. També estarà condicionat a que les recomanacions del Banc Central Europeu (BCE) ho permetin i se n'obtingui l'autorització, a que després del pagament el banc mantingui el rati de capital exigit i a que no excedeixi el 50% del benefici ordinari consolidat. També se sotmetrà a la junta un pagament en accions equivalents a 0,10 euros per acció com a remuneració complementària del 2019. D'altra banda, el consell d'administració ha decidit traslladar de Santader a Boadilla del Monte (Madrid) el lloc de celebració de la junta general d'accionistes, amb l'objectiu de minimitzar desplaçaments i protegir la salut d'accionistes, treballadors i demés personal vinculat a l'organització de l'esdeveniment.

Summary: El consell d'administració de Banc Santader proposa una retribució de deu cèntims per acció el 2021


La CUP de Tarragona ha denunciat aquest dijous que l'Ajuntament amaga "deliberadament" documentació després que rebessin l'auditoria del 2017 sobre el servei de la brossa de la ciutat l'endemà del plenari que va modificar l'addenda del contracte amb Fomento Construcciones Contratas (FCC). Segons els cupaires, l'auditoria indica que no es pot fiscalitzar FCC atès que tant l'empresa auditora com el consistori no té accés als registres comptables, els quals estan integrats als comptes anuals de la concessionària. "Això és gravíssim, any rere any, l'empresa auditoria no pot comprovar si les despeses s'estan destinant a acomplir aquell servei", ha sentenciat la regidora Laia Estrada. Així mateix, la formació critica la negativa de FCC d'incorporar en la recent modificació millores com la planificació anual dels serveis.  Ara, els anticapitalistes resten a l'espera d'una segona auditoria perquè "la primera mostra contradiccions", segons els hi van comunicar el govern municipal en la comissió informativa del desembre passat.

Summary: La CUP de Tarragona acusa l'Ajuntament d'amagar "deliberadament" documentació del contracte de la brossa


De les 174 incidències que el Síndic de Greuges i el Ministeri d'Educació han recollit des de l'1-O, per suposat adoctrinament a les escoles catalanes, en només 10 casos s'han detectat ''irregularitats'' entre els quals destaca el comunicat d'uns serveis territorials als directors de centre que es va acabar remetent a les famílies o la presència d'estelades penjades en una escola. Representen només un 5,7% de totes les queixes estudiades, ja que la majoria, el 62,1%, el Síndic considera que no són irregularitats, i en un 6% no són irregularitats tot i que hi ha pràctiques a revisar. Fins a un 23% de les queixes no han estat verificables. Per això, el Síndic recomana a Ensenyament elaborar un decàleg amb instruccions sobre el tractament de la situació política i materials didàctics per poder abordar temes controvertits a les aules, per garantir els drets de tots els infants.

Summary: El Síndic detecta ''irregularitats'' en 10 incidències de les 174 investigades per suposat adoctrinament a les escoles


Una breu campanya arqueològica de quinze dies ha confirmat la hipòtesi que indicava que el Puig del Cocodril, a Subirats (Alt Penedès) va acollir la "ciutat més potent" de la Cossetània Oriental al Penedès, la qual va ser punt d'influència en l'origen de la vinya i el vi en aquest territori. És la principal conclusió a què ha arribat l'equip de 10 arqueòlegs de la cooperativa Arqueovitis després d'excavar una petita parcel•la de 2 per 3 metres. Malgrat les dimensions reduïdes, s'ha localitzat un fossat per dificultar l'accés de les tropes, diverses parts d'una casa d'origen ibèric i també més de 4.000 restes d'àmfores de vi. "Sorprèn moltíssim la profunditat on arriben les restes, a un metre i mig del terra. No hi ha cap jaciment al Penedès amb una estratigrafia tant gran", ha destacat l'arqueòleg Dani López amb la presentació dels resultats.

Summary: Confirmen que el Puig del Cocodril, a Subirats, va acollir la "ciutat més potent" de la Cossetània Oriental al Penedès


La UEFA torna a sancionar el Futbol Club Barcelona per la presència d'estelades al Camp Nou durant la celebració d'un partit de la Champions, segons ha pogut confirmar l'ACN. Aquesta vegada l'organisme europeu imposa una multa de 40.000 euros al club català pels fets que van tenir lloc el 29 de setembre passat en l'enfrontament entre el Barça i el Bayer Leverkusen. Cal recordar que aquesta és la segona sanció que la UEFA imposa a l'entitat barcelonina per uns fets d'aquestes característiques. La primera va ser de 30.000 euros i sancionava tant la presència d'estelades com els crits d'independència durant la final d'aquesta competició a Berlin entre el Barça i el Juventus, el 6 de juny d'aquest any. Des del club s'ha explicat a l'ACN que la primera reacció de l'entitat la farà el vicepresident esportiu, Jordi Mestre, aquest dilluns a la tarda, a l'arribada de l'equip a Bielorússia. El Barça hi juga aquest dimarts un altre partit de la Champions contra el Bate Borisov.

Summary: Nova sanció de la UEFA al Barça per la presència d'estelades al Camp Nou


El Jutjat d’Instrucció número 1 de Vilafranca del Penedès ha condemnat SegurCaixa Adeslas i un dels seus metges a indemnitzar la família d’un pacient que va morir perquè se li va diagnosticar amb retard una metàstasi òssia. Segons ha informat l’associació ‘El Defensor del Pacient’, l’estiu de 2012 la víctima va notar molèsties constants en una cama, les quals inicialment es van diagnosticar com a meràlgia panestèssica. No va ser fins el mes de novembre que un segon especialista va identificar que es tractava d’una metàstasi. El pacient va morir tres mesos després del diagnòstic correcte, de manera que el jutge considera que la mútua i el metge són responsables de que el difunt no tingués l’oportunitat de fer cap tractament, alhora que els culpabilitza del patiment que va sofrir mentre no es va identificar la malaltia. La família ha declinat fer pública la quantitat de la indemnització, i ha anunciat que la destinarà a investigació mèdica.

Summary: Condemnen SegurCaixa Adeslas a indemnitzar la família d’un pacient mort per una metàstasi diagnosticada amb retard


El govern municipal de Barcelona ha justificat el desallotjament de les acampades de Plaça Catalunya "per evitar problemes de salubritat" a l'espai públic, tal com ha explicat el regidor del districte de l'Eixample, Gerardo Pisarello. Segons el regidor, l'operatiu també s'ha realitzat per garantir "tots els usos" de la plaça per "l'arribada de grans esdeveniments" a la ciutat, com la diada de Sant Jordi, que ocuparà bona part de la plaça. A més, Pisarello ha afirmat que el desallotjament s'ha efectuat "garantint el dret a la protesta" ja que més enllà de retirar les tendes de campanya, el govern els ha ofert seguir la reivindicació en punts d'informació a partir d'ara. A més, Pisarello ha assegurat que en el desallotjament dels acampats sense sostre s'ha atès "cas per cas i situació per situació, oferint alternatives a les persones". En aquest sentit, el govern municipal ha confirmat que deu de les persones acampades ja han acceptat una oferta per allotjar-se en centres d'acollida, dues s'instal·laran en una pensió i quatre persones han rebutjat l'atenció dels Serveis Socials, a l'espera que la resta donin una resposta sobre diferents mesures que els ha proposat l'administració local per passar la nit a partir d'ara. El gerent del Consorci de Serveis Socials de Barcelona, Jordi Uribe, ha garantit que la ciutat compta amb "200 places nocturnes cada dia" i que aquestes es distribueixen en centres de primera acollida, centres per a persones amb malalties mentals o convalescents i centres per a joves. De tota manera, Uribe ha reconegut que actualment hi ha entre 1.000 i 1.100 persones que cada nit "dormen al carrer" a la capital catalana. Davant d'aquesta xifra, el també tinent d'alcalde, Gerardo Pisarello, ha demanat més implicació de la resta d'administracions i ha proposat acordar "polítiques socials, no només de persones sense llar, d'abast metropolità" perquè considera que l'Ajuntament de Barcelona té una "implicació absoluta" amb aquest problema i com a mostra d'aquesta prioritat han augmentat un 30% el pressupost a les polítiques de persones sensesostre. De tota manera, Pisarello ha afirmat que "el 50% de les persones [sense llar] que estan a Barcelona, porten menys de cinc mesos a la ciutat" i que moltes d'elles provenen d'altres municipis que no tenen prou recursos per ajudar-los, tot i que ha puntualitzat que "són atesos en les mateixes condicions" que qualsevol barceloní. Uribe ha dibuixat un perfil molt variat de persones que dormen al carrer a la ciutat, tot i que "són majoritàriament homes" però el col·lectiu més vulnerable "són les dones". A més, Uribe ha explicat que hi ha persones amb addició a les drogues, persones amb malalties mentals i un 15% dels usuaris dels centres d'acollida nocturna són persones que tenen feina però "no es pot permetre pagar un habitatge". Pel que fa a les condicions que reben les persones que decideixen acceptar entrar en els centres d'acollida, en un principi compten amb una estada de tres mesos però Uribe ha assegurat que "mai" s'expulsa a cap usuari a no ser que s'incompleixin les normes. Una vegada aconsegueixen allotjament, els serveis socials els proposen participar en projectes de reinserció social i laboral per tal que puguin tornar al circuit habitual de la societat.

Summary: Pisarello assegura que el desallotjament de Plaça Catalunya s'ha fet "per evitar problemes de salubritat"


Un nen de 10 anys ha mort ofegat aquest dijous al migdia quan es banyava a la piscina del Club Tennis Vilanova mentre participava en un casal d'estiu. L'alerta s'ha produït a les 12.23 hores, quan uns companys han trobat el menor inconscient al fons de la piscina. Fins al lloc s'hi han desplaçat dues ambulàncies i un helicòpter medicalitzat del Sistema d'Emergències Mèdiques (SEM), que han fet maniobres de reanimació cardiopulmonar al nen durant gairebé dues hores però no ha pogut fer res per salvar-li la vida. El SEM ha ofert suport psicològic tant a la família com als companys, monitors i socorristes. El president del Club Tennis Vilanova, Alfons Chercoles, ha atribuït l'ofegament a un accident i ha subratllat que el campus d'estiu complia amb la normativa i la ràtio de monitors per nen. A mitja tarda, ha comparegut breument davant els mitjans de comunicació que hi havia a les portes de les instal•lacions i ha explicat que el menor ha estat atès pels monitors, un socorrista i dos socis del club que són metges, però "ha estat impossible salvar-li la vida". Chércoles ha instat a la investigació policial per esclarir què ha passat i ha traslladat el condol a la família. Al mateix temps, ha detallat que aquesta tarda les instal•lacions del Club romandran tancades i que aquest divendres no hi haurà campus ni servei de piscina. Amb tot, sí que obriran les pistes de tennis i pàdel. El president del Club Tennis Vilanova espera que dilluns es pugui recuperar "la normalitat, dins del possible". Al seu torn, l'alcaldessa de Vilanova i la Geltrú, Neus Lloveras, ha explicat a l'ACN que el consistori està "molt trist i afectat" pel succés i ha apuntat que l'Ajuntament ha posat assistència psicològica a disposició de la família, la qual viu a la ciutat. Lloveras ha detallat que, segons la informació proporcionada pel club, l'infant hauria perdut el coneixement a l'inici de l'activitat i ha assegurat que aquesta s'estava realitzant "amb les màximes garanties". Pel que fa a les causes de la mort, ha demanat respectar la investigació i esperar el resultat de l'autòpsia del menor.

Summary: ACTUALIZACIÓ:Mor un nen de 10 anys ofegat en una piscina a Vilanova i la Geltrú durant un casal d'estiu


L'Associació de Municipis per la Independència (AMI) ha encoratjat als ajuntaments catalans a "continuar aprovant" la moció de suport a la resolució independentista del Parlament aprovada per Junts pel Sí i la CUP el 9 de novembre. En un comunicat enviat aquest dijous, l'AMI ha considerat que "els requeriments d'informació que l'Audiència Nacional (AN) està fent a la majoria dels ajuntaments que fins ara han aprovat la moció, han de ser un estímul per continuar donant suport al procés iniciat pel Parlament". "En cap cas, es pot coartar la llibertat d'expressió i opinió de les institucions democràtiques d'àmbit local", ha afirmat l'entitat. En aquest sentit, la Comissió Executiva de l'AMI s'ha compromès a oferir assessorament jurídic a tots els ajuntaments, Entitats Municipals Descentralitzades (EMD) o consells comarcals que rebin el requeriment de l'AN. L'alcalde de Montblanc i president provisional de l'AMI, Pep Andreu, s'ha mostrat convençut de què, tot i aquestes accions judicials per espantar els consistoris, el municipalisme "no tirarà enrere" i continuarà "fent fort" aquest procés al costat del Parlament, el Govern i les entitats civils sobiranistes. D'altra banda, l'AMI ha fet arribar el seu suport al regidor de l'Ajuntament de Vic Joan Coma, investigat per un presumpte delicte de sedició per fer una crida a la desobediència en un ple municipal. L'entitat ha posat a la disposició del regidor vigatà els seus serveis jurídics i aquest dijous, a les set de la tarda, ha convocat a la Plaça Major de Vic, una concentració de suport a Joan Coma.

Summary: L'AMI encoratja als ajuntaments a seguir aprovant mocions de suport a la resolució independentista del Parlament


El Departament de Territori i Sostenibilitat ha anunciat una inversió de 20 MEUR destinada a millorar les carreteres del Baix Ter. La inversió serà progressiva i es farà en els propers quatre anys. El conseller del ram, Josep Rull, ha deixat clar que aquesta és una operació "molt necessària" i ha recordat que està vinculada a l'aprovació dels pressupostos. En aquest sentit, Rull ha explicat que moltes d'aquestes actuacions "no es podran fer" si els comptes no tiren endavant. El conseller ha remarcat que a la reunió que ha mantingut aquest divendres a La Bisbal d'Empordà amb els alcaldes dels pobles afectats hi ha hagut un "consens unànime" en relació a que es tracta d'una "actuació prioritària". Rull ha recordat que cal compromís per part del territori perquè aquestes obres es facin "governi qui governi" en els propers quatre anys. El conseller de Territori i Sostenibilitat, Josep Rull, ha anunciat aquest divendres un pla de millora d'algunes carreteres del Baix Ter. En total s'invertiran prop de 20 MEUR en una actuació que Rull ha qualificat com a "molt prioritària" per la zona. El conseller ha remarcat que el departament estudia molt les operacions que aprova perquè "els recursos són molt magres" i per tant "cal tenir molta cura" alhora de fer inversions. En total es faran sis actuacions en carreteres de l'Alt Empordà, el Gironès i el Baix Empordà. La més important és la millora de la seguretat viària  a la GI-642 i GI-643 entre la intersecció amb la C-31 i Gualta (Baix Empordà). Una operació prevista en tres trams i que costarà al voltant de 9 MEUR dels 20 que es destinaran en total. Aquesta, però, és una obra que el departament estima fer entre els anys 2018 i 2020. De cara a aquest 2017, Territori licitarà dues actuacions. D'una banda la  rotonda a la intersecció entre la C-31 i GI-632 (carretera de l'Escala) i que costarà uns 700.000 euros i d'altra banda es preveu portar a terme les obres per eixamplar i reformar el traçat d'aquest tram, així com la millora de la seguretat a la travessera de Cervià de Ter. Tot plegat amb un cost que el departament estima que s'enfilarà fins els 4 MEUR.  Les dues operacions restants són una millora del pont de Verges (Baix Empordà) a més d'actuacions en diverses travesseres urbanes. Vinculat als pressupostos La inversió anunciada per Rull aquest divendres però, va supeditada a l'aprovació dels pressupostos. "Hem de ser francs, si no s'aproven els comptes, moltes d'aquestes actuacions són inviables", ha advertit.  En aquest sentit el conseller ha assegurat que es tracta d'uns "bons pressupostos en tots els camps" però ha destacat la partida social que hi ha destinat el govern. "No entendríem ni nosaltres ni els ciutadans que no s'aprovin", ha reblat. Quatre factors Rull ha volgut destacar que es tracta d'actuacions "molt estudiades" en funció de quatre factors, seguretat, congestió, equilibri territorial i retorn econòmic. "Cal tenir en compte que són carreteres molt estretes i amb llargues rectes", dos elements que augmenten la inseguretat. A banda, el conseller ha destacat que la congestió que pateixen a l'estiu és "important pel turisme que va a la costa" i això suposa un factor de risc afegit. Rull ha volgut destacar la "rellevància" d'aquesta inversió perquè "no només ens hem compromès, si no que hem aportat un calendari" que permet fixar uns terminis determinats. "Anem a actuar allà on cal i on és més necessari", ha conclòs. El conseller s'ha felicitat pel consens "unànime" que hi ha hagut entre els alcaldes de la zona i ha destacat la importància d'aquesta cohesió. " Amb actuacions com aquestes cal molt consens perquè es triga temps a executar-se". Per això ha dit que si es garanteix un pacte territorial, l'actuació es podrà fer "governi qui governi".

Summary: Territori invertirà 20 MEUR en millores a les carreteres del Baix Ter en els pròxims quatre anys


El sindicat CCOO ha denunciat davant el Síndic de Greuges la situació "precària" que pateixen els treballadors de l'Estat a Girona perquè la plantilla s'ha reduït un 18% en quatre anys i no dona a l'abast. El sindicat subratlla que hi ha serveis (com el Muface o Fogasa) que només tenen un sol empleat i que, de retruc, la reducció de personal no només suposa més estrès i càrrega de treball, sinó que la ciutadania també en pateix les conseqüències. Es triga més a tenir cita (a la Seguretat Social o a Trànsit, aquest termini s'allarga fins a un mes) i els expedients triguen a resoldre's. El sindicat posa com a exemple el cas d'una treballadora que feia tres mesos que demanava cita per a la jubilació i que va estar a punt de perdre una part del dret.  CCOO critica que la plantilla de l'Estat a Girona cada cop està més tensionada, perquè fa temps que no es cobreixen baixes i això, de retruc, té una repercussió directa damunt la ciutadania. El sindicat posa xifres a la situació i assegura que, durant els darrers quatre any, els treballadors públics que depenen de Madrid s'han reduït fins a un 18% a la demarcació, per jubilacions o canvis de destí. Si al juny del 2015 n'hi havia 928 (exceptuant Hisenda) aquest juny la xifra se situava en 785. A més, la plantilla s'ha envellit, perquè la mitjana d'edat ara se situa entre els 50 i els 60 anys. "Per tant, d'aquí a pocs anys no hi haurà funcionaris laborals per donar els serveis sobre els quals té competències l'Estat a Girona, perquè per edat els tocarà jubilar-se", critica CCOO. A tot això, explica el secretari general del sindicat a Girona, Bartomeu Compte, s'hi afegeix un altre problema. "Els gironins opositen poc, i els qui venen aquí des d'altres punts de l'Estat, s'hi estan poc; ho fan servir com a pont per anar-se'n a treballar a d'altres llocs", afirma. Un sol treballador CCOO explica que la situació ha arribat fins a tal punt que hi ha serveis, com el Muface o Fogasa, on només hi treballa un funcionari. I que la reducció de plantilla ha afectat, sobretot, la Seguretat Social, Trànsit o Estrangeria (en aquest cas, en quatre anys, s'ha passat de 33 a 24 empleats). El coordinador del sindicat de la plantilla de l'Estat a Girona, Josep Maria Vidal, explica que això té repercussions directes damunt el servei. "No és que no el vulguem donar, és que no podem fer-ho en condicions acceptables", explica.  Com que la plantilla té més càrrega de treball, pateix més estrès. La feina no surt a temps i "per lògica" –subratlla CCOO- "hi ha més nerviosisme per part de les persones que volen ser ateses i ho paguen amb qui els atén".  Amb un mes d'antelació Per exemplificar la situació, el sindicat es remet a la situació que es viu als diferents centres. Explica que tot i que la cita prèvia fa que no hi hagi cues a l'exterior, "aquestes hi continuen essent, tot i que són virtuals".  CCO concreta que a la Seguretat cal esperar-se un mes i mig per obtenir una cita per jubilació i prestacions per baixes, o que a Trànsit cal demanar-la amb 30 dies d'antelació si es vol canviar la titularitat del vehicle. "I després hi ha centres on directament es tallen les cites, com a Estrangeria, ja que se n'obren molt poques cada dia i el sistema dona molt pocs minuts per sol·licitar-la", hi afegeix CCOO. Als problemes per obtenir cita, se n'hi suma un altre: el temps que es triga a resoldre els expedients. És d'un mes i mig a la Seguretat o de tres mesos a Estrangeria. "Però al març del 2020, aquest últim servei es col·lapsarà, perquè hi haurà vuit persones menys per fer els tràmits i resoldre problemàtiques", critica CCOO. Josep Maria Vidal, a més, cita exemples concrets que els han arribat al sindicat per part de persones que han patit la situació. "Com el cas d'una treballadora que feia tres mesos que intentava demanar cita per sol·licitar la jubilació i va estar a punt de perdre una part del dret; o d'altres en què la Seguretat Social triga un mes i mig a notificar una alta mèdica després de donar-la, amb el perjudici que suposa per al treballador, que durant aquest temps no ha anat a treballar perquè no sabia que ho havia de fer", explica el coordinador sindical. Queixa al Síndic de Greuges Aprofitant que l'equip del Síndic de Greuges avui és a Girona, el sindicat li ha fet arribar una queixa denunciant la situació. Li demanen que intercedeixi i que la faci arribar al Defensor del Poble. "No se supleix ningú, ens estem angoixant perquè no podem treure la feina i no podem donar el servei; l'única solució és denunciar-ho", diu Vidal.  "A Girona, volem el mateix servei que es dona a Guadalajara o a Múrcia; demanem que es cobreixin el 100% de les plantilles", insisteix el coordinador. I conclou: "És molt complicat treballar així, a Girona és el lloc on tenim més problemàtica, perquè de tot Catalunya és on més s'ha reduït la plantilla".

Summary: CCOO denuncia la situació "precària" de la plantilla de l'Estat a Girona i critica que s'ha reduït un 18% en quatre anys


Un vianant ha mort atropellat per un turisme aquesta matinada a la C-243a a Vilafranca del Penedès, segons ha informat el Servei Català de Trànsit (SCT). L'avís del sinistre s'ha rebut a les 00.04 d'aquest dissabte al quilòmetre 9,9 de la C-243a, que connecta la capital de l'Alt Penedès amb Sant Sadurní d'Anoia. Per causes que encara s'estan investigant, un turisme ha atropellat un vianant, un home de nacionalitat marroquina. A conseqüència de l'impacte, l'afectat ha resultat ferit crític i ha estat traslladat a l'Hospital de Bellvitge. Finalment, aquesta persona ha mort aquest matí al centre hospitalari. El sinistre ha deixat també un ferit de caràcter lleu, que no ha precisat trasllat a l'hospital i ha estat donat d'alta 'in situ'. Arran de la incidència, s'han activat cinc patrulles dels Mossos d'Esquadra i tres ambulàncies del Sistema d'Emergències Mèdiques (SEM). (En l'actualització s'afegeix que la víctima és un home de nacionalitat marroquina).

Summary: ACTUALIZACIÓ:Mor un vianant atropellat de matinada per un turisme a la C-243a a Vilafranca del Penedès


La ministra d'Economia en funcions, Nadia Calviño, ha assegurat aquest dilluns que cal posar en marxa un nou executiu "sense perdre més temps" i ha manat la pressa en les negociacions. "A nivell personal crec que cal un acord com més aviat millor per abordar la investidura", ha afirmat Calviño, de visita al Barcelona Supercomputing Center. La ministra no s'ha volgut mullar sobre les converses concretes amb les forces independentistes (ERC i JxCat) i ha recordat que garantir la governabilitat a Espanya "no és només responsabilitat del PSOE", llançant un missatge velat a PP i Cs. "Tots els diputats del Congrés han d'assumir la seva responsabilitat, contribuir a la governabilitat del país i garantir l'estabilitat econòmica", ha reflexionat en veu alta Calviño, que també ha negat discrepàncies entre PSOE i Unides Podem en matèria econòmica. "No veig cap conflicte", ha puntualitzat la ministra d'Economia en funcions. "Els deu punts fonamentals del pacte entre Sánchez i Iglesias ja recullen les claus de l'agenda de política econòmica dels últims 18 mesos", ha recalcat Calviño, que ha parlat de tres eixos fonamentals com són "la responsabilitat fiscal, la sensibilitat social i les reformes estructurals". "Aquesta és a nostra política econòmica i aquesta és la base amb la qual construirem un programa de govern pels propers anys. I que espero que es concreti al més aviat millor en un pacte d'investidura", ha insistit la ministra d'Economia en funcions, que sí considera que hi ha pressa, rebatent així les declaracions del president del grup parlamentari d'ERC, Sergi Sabrià. "No hi ha temps per perdre, la realitat no espera i els reptes no desapareixen", ha avisat Calviño després de fer una breu visita al Barcelona Supercomputing Center, on està prevista la instal·lació del super ordinador MareNostrum 5.  "He estat en contacte amb els diferents agents econòmics i és desitjable que Espanya tingui quan abans millor un govern plenament operatiu", ha reblat la ministra d'Economia en funcions. "Un executiu que ja pugui treballar en totes aquelles reformes que són necessàries i tenen un ampli acord social i polític dins l'arc parlamentari", ha afirmat Calviño. "Hi ha mesures que exigeixen una reforma legislativa i acords com el Pacte de Toledo que requereixen d'un govern en plenes funcions", ha conclòs la ministra d'Economia en funcions.

Summary: Calviño: "Cal un acord com més aviat millor per abordar la investidura"